b'\n_START_ARTICLE_\nGozdni samostan Samanadipa\n_START_PARAGRAPH_\nSamanadipa je budisti\xc4\x8dni samostan gozdne tradicije. Ustanovljen je bil aprila 2016._NEWLINE_Samostan stoji v vasi Goljek pri Trebnjem in je redovni\xc5\xa1ko zato\xc4\x8di\xc5\xa1\xc4\x8de za manj\xc5\xa1e \xc5\xa1tevilo menihov iz gozdne tradicije theravadskega budizma. Menihom ponuja prostor za samoto, hkrati pa so vrata obiskovalcem, ki jih zanima Budovo u\xc4\x8denje, meditacija ali i\xc5\xa1\xc4\x8dejo odgovore na svoje eksisten\xc4\x8dne probleme, vedno odprta._NEWLINE_Samostan vodi Bhikkhu Hiriko._NEWLINE_Samostan je sestavljen iz treh posesti, glavna samostanska hi\xc5\xa1a ima oltarno sobo, kuhinjo in dve sobi, v gozdu stojita dva lesena kutija (bivalni uti), kilometer in pol stran od glavne hi\xc5\xa1e je \xc5\xa1e ena stara hi\xc5\xa1a, ki je namenjena meditaciji in osami, tam ni obiskov in tretja posest ima hi\xc5\xa1ko za goste. Ob vsaki meni\xc5\xa1ki hi\xc5\xa1ici imajo urejeno nekaj metrov dolgo ravno pot, po kateri vsak dan menih hodi in meditira._NEWLINE_To so budisti\xc4\x8dni menihi, ki spadajo \xc2\xbbgozdni tradiciji\xc2\xab. To pomeni da \xc5\xbeivijo bolj odmaknjeno, na primer v gozdovih, navdihuje jih namre\xc4\x8d originalni na\xc4\x8din meni\xc5\xa1kega \xc5\xbeivljenja: pre\xc5\xbeivljajo se z milo\xc5\xa1\xc4\x8dino, strogo sledijo Budovim meni\xc5\xa1kim pravilom izpred 2600 let. Posve\xc4\x8dajo se \xc5\xa1tudiju in predvsem meditaciji ter notranji kontemplaciji.\n_START_SECTION_\nZna\xc4\x8dilnost u\xc4\x8denja\n_START_PARAGRAPH_\nSamanadipa ni religiozna skupnost in nima pripadnikov. Budovo u\xc4\x8denje ni za neko religiozno skupino, ampak za \xc4\x8dloveka, ki i\xc5\xa1\xc4\x8de osvoboditev svojega notranjega nemira._NEWLINE_Glavni poudarek je pri meditaciji, toda za razvijanje modrosti v je velik poudarek pri prakticiranju pozornosti v vsakdanjem \xc5\xbeivljenju. Menihi ob\xc4\x8dasno prebivajo izven samostana, in sicer kampirajo v naravi in se pre\xc5\xbeivljajo s tem, kar jim je dano. _NEWLINE_Druga\xc4\x8de verjamejo, da spoznavanje resnice zahteva celotno na\xc5\xa1e \xc5\xbeivljenje in ne gre za duhovni hobi, kjer malce olaj\xc5\xa1amo \xc5\xbeivljenje, Bhikkhu Hiriko pravi: \xc2\xbbPotrebna je popolna odkritost do samega sebe in razvoj te vrline. In ker je trpljenje eksisten\xc4\x8den problem, ga je treba tudi spoznati na eksisten\xc4\x8den na\xc4\x8din, torej, da se odmaknemo od nekih vznemirljivosti, da vidimo um tak kot je \xe2\x80\x93 popolnoma gol. \xc5\xa0ele potem lahko spoznamo naravo uma.\xc2\xab Budisti\xc4\x8dna filozofija je Iskanje poti, ki vodi k osvoboditvi iz notranjega nemira z zavedanjem, da edino opu\xc5\xa1\xc4\x8danje navezovanj in \xc4\x8dutnih po\xc5\xbeelenj pripelje k osvoboditvi. Gre za razumevanje narave do\xc5\xbeivljanja, ni pa toliko poudarka pri dogmi, ampak spodbuda, da lahko vsak direktno spozna na\xc5\xa1o eksistenco, naravo, bistvo.\n_START_SECTION_\nMeni\xc5\xa1tvo\n_START_PARAGRAPH_\nV samostanu \xc5\xbeivi 2-5 menihov. Menihi theravadske tradicije budizma morajo upo\xc5\xa1tevati 227 glavnih in na stotine manj\xc5\xa1ih pravil. Strogi meni\xc5\xa1ki pravilnik med drugim dolo\xc4\x8da tudi to, da si menihi ne smejo sami pripravljati hrane, torej so odvisni od pomo\xc4\x8di in radodarnosti ljudi. Vsakodnevni urnik je bolj  svoboden kot v budisti\xc4\x8dnih samostanih in prilagojen obiskom ljudi.\n_START_SECTION_\nMilo\xc5\xa1\xc4\x8dinarji\n_START_PARAGRAPH_\nBhikkhu  pomeni v prevodu milo\xc5\xa1\xc4\x8dinar, v \xc4\x8dasu Bude so namre\xc4\x8d ti ljudje potovali, bili na cesti, v \xc4\x8dasu de\xc5\xbeevnega obdobja pa so se ustalili v zaprtih samostanih. Gozdni menihi pobirajo milo\xc5\xa1\xc4\x8dino  v obliki hrane. Iskanje milo\xc5\xa1\xc4\x8dine je nekaj, kar se prakticira \xc5\xbee iz \xc4\x8dasa Bude z namenom, da se izpostavijo  \xc2\xbbpopolni poni\xc5\xbenosti\xc2\xab\xc2\xa0in prelomiti ta notranji ego, da bi dosegli notranji mir. Menihi ne sprejemajo denarja, ampak le dru\xc5\xa1tvu, ki skrbi za pla\xc4\x8devanje stro\xc5\xa1kov.'